SAID-adjunkkommissaris bedank | Maroela Media
Jonas Makwakwa, voormalige hoof vir sake- en individuele belasting by die Suid-Afrikaanse Inkomstediens (SAID). Foto: http://www.sars.gov.za/
Jonas Makwakwa, hoof vir sake- en individuele belasting by die Suid-Afrikaanse Inkomstediens (SAID), het bedank.
Tom Moyane, die SAID se kommissaris, het Woensdag dié aankondiging tydens 'n perskonferensie in Pretoria gemaak.
Makwakwa se bedanking volg nadat hy vroeër ingestem het om 'n verslag rakende sy belastingopgawe aan onder andere Nhlanhla Nene, minister van finansies, bekend te maak nadat hy vir lank geweier het om sy opgawe aan die staande komitee oor finansies te oorhandig. Hy het aangevoer hy is op sy privaatheid geregtig, net soos ander belastingbetalers.
Sy bedanking is reeds in werking nadat hy vir 22 jaar vir die inkomstediens gewerk het.
Moyane het gesê Makwakwa het vir persoonlike redes bedank en sal steeds sy persoonlike belastingsertifikaat beskikbaar stel vir blootlegging.
"Hy beskou dit as 'n goeie tyd om die SAID te verlaat nadat hy van alle bewerings van wangedrag deur middel van 'n formele dissiplinêre verhoor vrygespreek is," het Moyane gesê.
Adv. Terry Motau is daarna aangestel as die voorsitter van die dissiplinêre proses teen Makwakwa, wat gegrond was op Hogan Lovells se verslag.
Die SAID het Dinsdag onderneem om die Hogan Lovells-verslag en Motau se dissiplinêre verslag Vrydag aan die staande komitee van finansies te oorhandig.
Sandile Memela, 'n woordvoerder van SAID, het ná Woensdag se perskonferensie aangekondig dat Mark Kingon as waarnemende hoof vir sake- en individuele belasting aangewys is.
"Kingon is bykans 34 jaar in die SAID en is tans die uitvoerende groephoof van verhoudingbestuur van sake- en individuele belasting. Hy is 'n gerespekteerde uitvoerende hoof wat hom binne die organisasie opgewerk het. Hy word ook wyd gerespekteer binne die breër professionele belastinggemeenskap," het Memela gesê.
Hier slaap n haas
Mmmmmm is dit omdat die patat warm word op die kole en wonder of hy ook n lekker pension gaan kry. Tom kyk wyd die kring trek al nouer om jou strot
Die eintlike vlieg in die salf is Tom Moyane en op een of ander manier moet daar van hom ontslae geraak word.